BEGRUNDELSE

1.BAGGRUND FOR FORSLAGET

•Forslagets begrundelse og formål

Europa-Kommissionen vedtog den 14. januar 2020 et lovgivningsforslag om oprettelse af Fonden for Retfærdig Omstilling sammen med et forslag om ændring af lovgivningsforslaget om forordningen om fælles bestemmelser.

I overensstemmelse med målet om på en effektiv og retfærdig måde at opnå klimaneutralitet i EU senest i 2050 har Fonden for Retfærdig Omstilling til formål at afbøde de økonomiske, miljømæssige og sociale omkostninger ved omstillingen til klimaneutralitet til gavn for de områder, der er mest negativt påvirket af omstillingen. Fondens støtte er fokuseret på foranstaltninger til økonomisk omlægning, omskoling af de berørte arbejdstagere og jobsøgningsbistand.

Udbruddet af coronavirus-sygdommen ("covid‑19") har fået mange regeringer til at træffe hidtil usete foranstaltninger for at inddæmme pandemien. Dette har igen ført til en markant nedgang i de økonomiske resultater i mange lande med alvorlige sociale konsekvenser til følge. Dette vil frembyde betydelige udfordringer for de offentlige finanser og gældforvaltningen i de kommende år, hvilket igen kan begrænse de offentlige investeringer, der er nødvendige for den økonomiske genopretning.

Hertil kommer, at medlemsstaterne og regionerne ikke har samme kapacitet til at imødegå virkningerne af krisen på grund af forskelle i deres økonomiske strukturer og finanspolitiske rammer. Hvis der ikke gribes ind over for disse forskelle, kan de afføde en asymmetrisk genopretning og større regionale forskelle, hvilket igen kan underminere det indre marked, den finansielle stabilitet i euroområdet og Unionen som helhed.

For at modvirke, at forskellene vokser sig endnu større, og undgå en uensartet genopretning er det derfor nødvendigt på kort og mellemlang sigt at yde yderligere støtte til medlemsstaterne og regionerne for at hjælpe deres økonomier og samfund med at klare situationen og sikre en hurtig og bæredygtig genopretning af deres økonomier.

På denne baggrund er der nødvendigt at fremskynde investeringer i den grønne omstilling for at skabe forudsætninger for Europas vækst på lang sigt og for den europæiske økonomis modstandsdygtighed over for fremtidige chok. Dette bør afspejles fuldt ud i fremtidige programmer og investeringsprioriteter. For at få Europas økonomi til at vokse ligger der et enormt potentiale i at fremskynde udfasningen af udvinding af fossile brændstoffer og kulstofintensive aktiviteter gennem målrettet støtte til økonomisk diversificering og skabelse af nye økonomiske muligheder og arbejdspladser. Vores indsats skal først og fremmest bestå i at sætte regioner og borgere i stand til på vellykket vis at håndtere omstillingen til en klimaneutral økonomi.

Det foreslås derfor, at der stilles yderligere midler på 35 613 048 000 EUR (i løbende priser) til rådighed for Fonden for Retfærdig Omstilling. Af disse yderligere midler bør 2 810 048 000 EUR hentes fra budgetbevillinger, hvorved programmets niveau bringes til 11 270 459 000 EUR under den næste FFR. Disse bevillinger bør tildeles i løbet af de igangværende forhandlinger i Det Europæiske Råd. Resten af de yderligere midler på 32 803 000 000 EUR vil dække perioden fra 2021 til 2024 og vil udgøre eksterne formålsbestemte indtægter fra det europæiske genopretningsinstrument.

Disse beløb skal fordeles mellem medlemsstaterne i forhold til deres kapacitet til at finansiere de nødvendige investeringer for at klare omstillingen til klimaneutralitet i overensstemmelse med den metode, der er beskrevet i bilag I til forslaget til forordning om Fonden for Retfærdig Omstilling.

Uanset reglerne for eksterne formålsbestemte indtægter, der er fastsat i finansforordningen, skal disse yderligere midler, når de er blevet afsat til programmer, følge de gældende regler, der er fastsat i forordningen om fælles bestemmelser, herunder bestemmelserne vedrørende forpligtelser og frigørelser.

For at bevare medlemsstaternes og regionernes mulighed for at gøre brug af deres samhørighedspolitiske midler til at støtte den økonomiske, sociale og territoriale samhørighed vil de yderligere midler fra det europæiske genopretningsinstrument ikke kræve overførsler fra de nationale tildelinger under Den Europæiske Fond for Regionaludvikling og Den Europæiske Socialfond plus.

•Sammenhæng med Unionens øvrige instrumenter

Den støtte, der ydes gennem Fonden for Retfærdig Omstilling, skal suppleres af en særlig ordning for retfærdig omstilling inden for rammerne af InvestEU. Den vil støtte et bredere udvalg af investeringer, navnlig ved at bidrage til omstillingen gennem støtte til kulstoffattige og klimarobuste aktiviteter, såsom investeringer i vedvarende energi og energibesparende ordninger. Ordningen vil også kunne yde finansiering til energi- og transportinfrastruktur, herunder gasinfrastruktur og fjernvarme, men også projekter for dekarbonisering, økonomisk diversificering i regionerne og social infrastruktur. Derudover vil en ny lånefacilitet for den offentlige sektor, der gennemføres med EIB, yde støtte til at kombinere tilskud fra EU's midler med lån ydet af EIB til offentlige enheder til gavn for de hårdest ramte områder, der er udpeget i de territoriale planer for retfærdig omstilling. Synergier og komplementaritet mellem de tre søjler vil blive sikret gennem de territoriale planer for retfærdig omstilling, hvor udviklingsbehov i de hårdest ramte områder som følge af klimaomstillingen vil blive identificeret.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET